Úvod

	Rok 2000 bol prvým rokom v rámci ktorého sa začala realizovať druhá fáza komunitárnych programov Európskej únie v oblasti vzdelávania, odbornej prípravy a mládeže Sokrates II, Leonardo da Vinci II a Mládež a to na základe „Rozhodnutia Asociačnej rady EÚ/SR o prijatí dojednaní a podmienok účasti Slovenskej republiky na programoch Spoločenstva v oblasti odbornej prípravy a vzdelávania“ evidovaného pod číslom UE-SK 2010/00, platného od 24. 7. 2000 a tiež na základe „Rozhodnutia Asociačnej rady EÚ/SR, prijímajúceho podmienky a dojednania účasti Slovenskej republiky na akčnom programe Spoločenstva Mládež“ evidovaného pod číslom EU-SK 2013/00, platného od 19. 9. 2000. Dané rozhodnutia otvorili novú etapu v integračnom procese v rezorte školstva predstavujúcu budovanie edukatívnych ale aj pracovných euroštandardov.

	Ministerstvo školstva Slovenskej republiky zohráva najvážnejšiu úlohu v oblasti manažovania a implementácie daných komunitárnych programov do spoločenskej praxe. Je nielen odborným garantom, ale zabezpečuje úhradu finančného príspevku zo štátneho rozpočtu a stanovuje priority pre jednotlivé programy. Taktiež zodpovedá za výber projektov a prideľovanie grantov. Nominuje zástupcov a expertov do riadiacich orgánov programov, ako aj členov poradných výborov v Európskej komisii a riadi národné kancelárie. 

	Za implementáciu programov sú zodpovedné národné kancelárie. Úzko spolupracujú s Centrálnou finančnou a kontraktačnou jednotkou (CFCU) Úradu vlády SR a to predovšetkým v rámci Finančného memoranda, ktoré určuje mieru a spôsob využívania finančných prostriedkov z programu PHARE na dofinancovanie projektov na národnej úrovni. 

	Hlavným poslaním všetkých troch programov v ich druhej fáze je posilniť integračný proces vo vzdelávaní a to v jeho formálnej a neformálnej forme so snahou postupného budovania predovšetkým edukatívnych ale aj pracovných euroštandardov. Rozvoj európskej dimenzie sa orientuje na upevnenie ducha občianstva, skvalitnenie vyučovania cudzích jazykov, budovanie systému vzdelávacieho a pracovného poradenstva, podpora rekvalifikácie a reintegrácie ľudí do trhu práce, podpora zdravotne a telesne postihnutých a mladých ľudí ekonomicky, sociálne a etnicky znevýhodnených.

	Slovenská republika v súvislosti s realizáciou komunitárnych programov v roku 2000 uhradila dňa 11. 8. 2000 zo štátneho rozpočtu do rozpočtu Európskej komisie časť národného príspevku, týkajúceho sa programu Sokrates II vo výške 674 300 EUR, Leonarda da Vinci II vo výške 637 200 EUR a dňa 16. 10. 2000 časť národného príspevku týkajúceho sa programu Mládež vo výške 416 200 EUR. Európska komisia mala následne pričleniť k tejto sume druhú časť národného finančného príspevku z programu Phare vo výške 3 400 000 EUR na základe Finančného memoranda Phare 2000 pre účasť SR v komunitárnych programoch: V. rámcový program pre výskum vedy a techniky, Fiscalis, Leonardo da Vinci II, Socrates II, Mládež a Kultúra 2000, podpísaného dňa 23. januára 2001. Európska komisia uzatvára kontrakty s národnými kanceláriami a do 60 dní od ich uzavretia zasiela národným kanceláriám aj finančné prostriedky na pokrytie nákladov pre ich realizáciu. 

	Napriek tomu, že Ministerstvo školstva Slovenskej republiky si splnilo všetky požadované skutočnosti, Finančné memorandum bolo podpísané až koncom januára roku 2001, takže na rok 2000 dostali národné kancelárie finančné prostriedky takmer s ročným oneskorením. (Európska komisia zaplatila v rámci Phare časť príspevku do programov (70%) až v januári 2001.) Riešením daných problémov na národnej úrovni by mohlo byť predfinancovanie komunitárnych projektov z vlastných zdrojov a ich následná refundácia. Vzdelávacie inštitúcie SR však nie sú schopné uskutočniť ani čiastočnú realizáciu aktivít z vlastných zdrojov, podobne ani Ministerstvo školstva SR. 

Program Sokrates II

Rok 2000 znamenal obdobie nielen nových zmien v rámci programu, ale aj obdobie bilancovania úspechov a neúspechov počas prvej fázy programu. Program svojim zameraním podporil mobilitu pedagogických pracovníkov a študentov, zintenzívnil spoluprácu medzi slovenskými vzdelávacími inštitúciami a inštitúciami v účastníckych krajinách, zvýšil motiváciu zdokonaliť sa v oblasti cudzích jazykov, riešil problémy v oblasti vzdelávania, akcentoval na využitie nových informačných technológií a zvýšil záujem o medzinárodnú spoluprácu medzi školami všetkých typov.

	Riadiaci výbor programu Európskej únie Sokrates II, bol vytvorený začiatkom roku 2000. Štatút, ktorým sa riadi bol schválený 9. 10. 2000. Riadiaci výbor je zodpovedný za  koordináciu programu na národnej úrovni. Bol zriadený v súlade s kompetenciami Národnej kancelárie pre program Sokrates, ktorá sa riadi Rozhodnutím Asociačnej rady č. 2010/00 medzi EÚ/SR o prijatí dojednaní a podmienok účasti Slovenskej republiky na programe Spoločenstva v oblasti odbornej prípravy a vzdelávania. Plní nasledujúce úlohy:

- sleduje dodržiavanie všeobecných kritérií programu stanovených Európskou komisiou
- určuje národné priority pre jednotlivé akcie programu
- určuje regionálnu vyváženosť podporených projektov
- schvaľuje expertov na hodnotenie jednotlivých projektov, ktorí nemôžu hodnotiť projekty podané ich zamestnávateľskou organizáciou
- rozhoduje o výbere projektov na národnej úrovni s tým, že členovia výboru sa nezúčastňujú na výbere projektov podaných ich zamestnávateľskou organizáciou
- vyjadruje sa k pracovnému plánu a rozpočtu Národnej kancelárie Sokrates
- vyjadruje sa k ostatnej činnosti národnej kancelárie.

Rok 2000 je významným medzníkom v implementácii daného programu do praxe. I počas jeho druhej fázy bol naďalej organizovaný v zmysle rozhodnutia Európskej komisie na:

-	centrálnej úrovni (25 % projektov bolo schválených na úrovni  DG Education and Culture v Európskej komisii)
-	decentralizovanej úrovni (75 % projektov bolo schválené na úrovni národnej kancelárie).

Forma financovania bola určená pravidlami Rozhodnutia Asociačnej rady medzi EÚ a Slovenskou republikou, v zmysle ktorej sa časť prostriedkov určených na realizáciu projektu hradilo zo štátneho rozpočtu a časť z prostriedkov PHARE. Na rok 2000 bola Európskou komisiou určená vstupenka vo výške 2 081 000 EUR. Vzhľadom na to, že prvá fáza programu SOKRATES bola ukončená 31. decembra 1999 a účasť asociovaných krajín, vrátane Slovenskej republiky v druhej fáze programu bola Európskou komisiou schválená až v júli 2000, bola časť finančných prostriedkov zo štátneho rozpočtu - 674 300 EUR poukázaná na účet Európskej komisii v auguste 2000. Doteraz národná kancelária  neobdržala všetky financie určené na realizáciu programu.

 Popísaný stav spôsobil sklz a neúplné financovanie niektorých častí programu, najmä jej decentralizovaných projektov. Národná kancelária Sokrates dostala až 22. decembra 2000 prvú splátku vo výške 545 272 EUR. Neplynulé financovanie projektov a individuálnych mobilít študentov a učiteľov ohrozil realizáciu naplánovaných a schválených aktivít.

	Popri základnej vstupenke na rok 2000 bolo pre program Sokrates II vyčlenených ďalších 3 400 000 Sk zo štátneho rozpočtu na dofinancovanie jednotlivých aktivít programu, z čoho bolo využitých:

- 46 % na preplatenie cestovného študentom vysokých škôl, ktorí vycestovali v rámci kapitoly ERASMUS – 1 559 059,50 Sk.

- 37 % bolo použitých na dofinancovanie cestovného pre žiakov v rámci projektov LINGUA E a na mobility učiteľov ZŠ a SŠ v rámci prípravných návštev Comenius 1, ako aj na doplnkové granty pridelené centralizovaným aktivitám – projektom z podprogramu Comenius 2 a 3.1, podprogramom pre otvorené a dištančné vzdelávanie (Minerva) a vzdelávanie dospelých (Gruntvig) – 1 260 997 Sk. 

-	na poplatky súvisiace s distribúciou grantov (pre študentov VŠ, školy a ostatné vzdelávacie inštitúcie bolo vyčlenených 17 % (581 077,37 Sk).

Ďalším zdrojom dofinancovania bolo samotné PHARE, kde bolo z roku 1998 pridelených 404 000 EUR na študentské mobility. Príspevok doplnil minimálne mesačné štipendium 335 EUR na 500 EUR na študenta (165 EUR/mesačne z PHARE na osobu). Na základe Memoranda porozumenia a podpísanej zmluvy medzi Delegáciou EK, Úradom vlády SR, Národnou kanceláriou Sokrates a užívateľom prideľoval vysokým školám daný príspevok priamo CFCU Úradu vlády SR.

ERASMUS

Podprogram Erasmus je zameraný na vysokoškolské vzdelávanie s cieľom podporovať európsku dimenziu prostredníctvom medzinárodnej spolupráce univerzít. Podporuje európsku mobilitu a zlepšuje transparentnosť a úplné uznávanie štúdia a kvalifikácie v krajinách EÚ. 

Každoročne sa prihlasujú vysoké školy v tzv. inštitucionálnom kontrakte (Akcia 1) do programu Erasmus, v rámci ktorého si plánujú medzinárodné aktivity – výmeny študentov, učiteľov, intenzívne kurzy a iné činnosti, prispievajúce k skvalitňovaniu ľudských zdrojov a internacionalizácii vysokých škôl.

Podprogram Erasmus je zameraný na vysokoškolské vzdelávanie s cieľom rozšíriť najmä študentské mobility : 3-10 mesačné študijné pobyty na vysokých školách v krajinách EÚ (Akcia 2). 

	V roku 2000 bolo v rámci neho pridelených viac ako 50% finančných prostriedkov z celkového finančného rozpočtu programu Sokrates, ktoré predstavovali 1 037 685 EUR.

 Z nich sa čerpali financie na projekty orientované na:

-	mobilitu študentov,  mobilitu učiteľov,  inštitucionálne kontrakty (15 VŠ) a tematické siete ako zobrazuje nasledujúca tabuľka č. 1.

Tabuľka č. 1: Finančné prostriedky čerpané v rámci podprogramu Erasmus v roku 2000

ERASMUS
	
Čerpané v EUR	
mobilita študentov	778 082	
mobilita učiteľov	90 676	
inštitucionálne kontrakty	168 927	
tematické siete	52 093	

Tieto prostriedky boli pridelené národnej kancelárii v rámci decentralizovaných aktivít, ktorá ich na základe kontraktov distribuovala na jednotlivé vysoké školy podľa požiadaviek uvedených v inštitucionálnom kontrakte. Vysoké školy prideľujú tieto granty svojim študentom na základe bilaterálnych dohôd s vysokými školami v EÚ.  

COMENIUS

	Podprogram Comenius je svojím obsahom jednou z najdôležitejších častí programu. Sústreďuje sa na vzdelávanie od materských škôlok po stredné školy, avšak ponúka možnosti aj pre inštitúcie ďalšieho vzdelávania pedagógov. Jeho cieľom je rozvíjať medzinárodnú spoluprácu základných a stredných škôl (Comenius 1), rozvíjať interkultúrne povedomie a vzdelávanie menšín (Comenius 2) a ďalšie učiteľské vzdelávanie formou projektov (Comenius 3.1) a účasťou učiteľov v kurzoch ďalšieho vzdelávania (Comenius 3.2).

	V Comenius 1 vzniklo 47 nových Európskych vzdelávacích projektov a 19 ich bolo predĺžených z roku 1999. V rámci prípravných návštev a študijných výmen vycestovalo 67 učiteľov s cieľom pripraviť nové projekty, resp. vymeniť si skúsenosti na školách v EÚ. Celkom bolo plánovaných na túto aktivitu 236 239 EUR.

	V Comenius 2 boli akceptované 3 projekty s účasťou SR, z toho jeden koordinátorský (ŠPÚ Bratislava) – v celkovej sume 58 700 EUR.

	Comenius 3.1 a 3.2 je zameraný na ďalšie vzdelávanie učiteľov v rámci 6 projektov s účasťou vysokých škôl, najmä pedagogických fakúlt UPJŠ, Ped FUK, FiFUK, PedF UMB) v celkovej sume 47 300 EUR. 

	Na kurzoch v krajinách EÚ sa zúčastnilo 11 učiteľov ZŠ a SŠ z celého Slovenska. Najväčší záujem bol o kurzy organizované v UK (7), ďalšie v Nemecku, Belgicku, Holandsku, Rakúsku (2), Írsku, Fínsku, Islande, Švédsku, Španielsku a Francúzsku (1). Prednášky v rámci nich boli zväčša v anglickom, nemeckom alebo francúzskom jazyku. Na granty učiteľov bolo vyčlenených celkove 31 578 EUR. 

	Dôsledkom zmeny štruktúry programu Sokrates II sa LINGUA zameraná na skvalitňovanie vyučovania a štúdia cudzích jazykov a zvyšovania motivácie mladých ľudí učiť sa cudzie jazyky, presunula do podprogramu Comenius s rozpočtom vo výške 265 266 EUR. 

	LINGUA B – predstavuje ďalšie vzdelávanie učiteľov cudzích jazykov, ktorých sa na programe zúčastnilo 48. Boli to učitelia základných a stredných škôl, jazykových škôl a metodických centier zo všetkých oblastí Slovenska. Najväčší záujem bolo o ďalšie vzdelávanie v anglickom jazyku (42), v nemeckom jazyku (16), španielskom jazyku (2) a talianskom jazyku (1). Na granty bolo vyžiadaných 71 024 EUR.

	LINGUA C – je vyhradená pre študentov cudzích jazykov, ktorí v rámci pridelených štipendií môžu absolvovať praktické stáže vyučovania cudzích jazykov v krajinách EÚ. Keďže ide o vyučovanie cudzích jazykov ako druhého jazyka, stáže prebiehajú v rôznych krajinách. V rámci danej aktivity vycestovalo na 3-8 mesačné stáže 13 študentov z pedagogických a filozofických fakúlt: 7 z Prešovskej univerzity, 1 z UMB Banská Bystrica,  3 z UKF v Nitre a 2 z UK Bratislava. Na Linguu C bolo pridelených 54 012 EUR.

	LINGUA D – predstavuje centralizovanú aktivitu zameranú na didaktiku a metodiku vyučovania cudzích jazykov. Bola realizovaná prostredníctvom 3 projektoch v celkovej sume 16 300 EUR. 

	LINGUA E – V roku 2000 boli spoločné vzdelávacie projekty zastúpené oveľa viac ako v roku 1999. Dokonca záujem o ne prevyšoval dostupné finančné prostriedky. V rámci 14 projektov vycestovali žiaci gymnázií (5), SOU a SOŠ (9) do krajín EÚ, aby spoznali kultúru a jazyk danej krajiny, gastronómiu, regionálne špecifiká. Boli realizované 4 výmeny do Nemecka, 2 do Francúzska, Holandska, Španielska a 1 do Anglicka, Dánska, Talianska a Belgicka.

	Podprogram GRUNDTVIG je zameraný na podporu európskej dimenzie vzdelávania dospelých a reaguje na vzrastajúcu potrebu celoživotného vzdelávania. Bolo podporených 5 projektov v celkovej výške 83 263 EUR. Do týchto aktivít sa zapojili tradične vysoké školy – UK Bratislava, STU Bratislava ale aj firma Transfer. 

	V rámci podprogramu MINERVA (otvorené a dištančné vzdelávanie) požiadali promotéri o predĺženie 4 projektov v celkovej sume 154 277 EUR. O ich schválení sa nerozhoduje na národnej úrovni. Jeden projekt je koordinovaný zo Slovenska (AI Nova) a ostatné sú partnerské (EU Bratislava, 2 – TU Košice). 

	Podprogram ARION umožňuje odborníkom a riadiacim pracovníkom v školstve odborné stáže na vybraných pracoviskách v krajinách EÚ. V roku 2000 boli udelené granty 12 osobám (3 z MŠ SR, 2 zo SAAIC, 2 ŠPU, 2 SPŠ, 2 ZŠ, 1 OU, vo výške 14 779 EUR (priemerne 1000 EUR / týždeň). 

	Podprogram EURYDICE spracoval príspevky do publikácií, ktoré vydáva Európska kancelária EURYDICE so sídlom v Bruseli a ktoré sa pravidelne aktualizujú:

-	Key Data 1999/2000 on education  (základné údaje o školstve)
-	Structures of  the Education and Initial Training Systems (vzdelávací systém SR)
-	National Dossier (národná správa o vzdelávacom systéme)
-	European Glossary on Education, Volume II (vzdelávacie inštitúcie)
-	Teaching of Foreign Languages in the Schools in Europe (vyučovacie jazyky v SR)
-	publikácie EURYDICE z Bruselu – ich rozširovanie.

V roku 2000 boli preložené do slovenského jazyka nasledujúce dve publikácie:

-	Dodatok k štruktúram systémov vzdelávania a odbornej prípravy v 3 pobaltských krajinách, Slovinsku a na Cypre
-	Opatrenia členských štátov Európskej únie na pomoc mladým ľuďom, ktorí ukončili vzdelávanie bez kvalifikácie.
	
	Prvú publikáciu bude možné využiť pri rozvoji bilaterálnej spolupráce, ako aj pri tvorbe návrhu zákona o výchove a vzdelávaní v základných školách, stredných školách a vyšších odborných školách. Publikáciu Opatrenia členských štátov Európskej únie na pomoc mladým ľuďom, ktorí ukončili vzdelávanie bez kvalifikácie možno zasa využiť pri tvorbe návrhu zákona o uznávaní odbornej kvalifikácie občanov členských štátov Európskej únie na účely výkonu regulovaných povolaní a regulovaných odborných činností v Slovenskej republike. 

Zhrnutie výsledkov  programu Sokrates II za rok 2000

Najväčším prínosom programu pre slovenské inštitúcie a organizácie bolo:

1.	Nadviazanie nových pracovných kontaktov základných a všetkých typoch stredných škôl (gymnázií, stredných odborných škôl, stredných odborných učilíšť) so zahraničnými školami podobného typu v krajinách EÚ, čím sa prinieslo nielen množstvo inovácií v učebných materiáloch, ale zaviedla sa nová európska dimenzia. Učitelia i žiaci pri vzájomných výmenách spoznali históriu, kultúru a tradície jednotlivých krajín EÚ a na druhej strane dali možnosť svojim zahraničným kolegom spoznať Slovensko.

2.	Vysoké školy rozšírili bilaterálne kontakty s vysokými školami EÚ s cieľom výmeny študentov s dôrazom na vzájomné uznávania štúdia. V súčasnosti spoločne organizujú intenzívne kurzy a letné školy a pracujú na zavádzaní ECTS (Európskeho systému transferu kreditov). 

3.	Skvalitnenie výučby cudzích jazykov a rozvoj jazykových schopností žiakov na úrovni základných a stredných škôl bolo zabezpečené prostredníctvom zvyšovania kvalifikácie učiteľov jazykov a prehĺbenia štúdia a praktickej stáže študentov jazykov.

4.	Počas roka 2000 sa vytvorili niektoré nové informačné technológie vo vzdelávaní.

5.	Celoživotné vzdelávanie sa stalo prioritou aj v slovenskom vzdelávacom systéme, realizovali sa nové typy vzdelávania dospelých s úsilím vytvoriť prvotné euroštandardy.

6.	Dotvoril sa informačný systém o školstve v SR v rámci komparatívnych štúdií s inými systémami v EÚ.

Program Leonardo da Vinci II

	Leonardo da Vinci je programom EÚ je zameraný na  implementáciu odborného vzdelávania a prípravy v členských a asociovaných štátoch Európskeho spoločenstva, na zvýšenie kvality odbornej prípravy a systémov pracovného poradenstva, na rovnosť príležitostí v odbornej príprave mužov a žien, rozvoj celoživotného vzdelávania, odbornú prípravu pre malé a stredné podniky a posilňovanie európskej dimenzie v odbornej príprave. Zapojenie Slovenskej republiky do programu prispieva k transformácii systému odborného vzdelávania a prípravy, jeho kompatibilite so systémami krajín EÚ a súčasne preukazuje potenciál slovenských inštitúcií poskytujúcich odborné vzdelávanie a prípravu pre obohatenie systémov krajín EÚ.

	Hlavným cieľom programu je hľadať inovatívne metódy ako pripraviť kvalifikované a na vysokej odbornej úrovni pripravené pracovné sily, ktoré sa dokážu uplatniť na trhu práce a zabezpečia konkurencieschopnosť európskej ekonomiky. Súčasne má viesť k zvýšeniu perspektívy zamestnanosti ľudí prostredníctvom skvalitnenia odbornej prípravy v systéme celoživotného vzdelávania.

	Jedným z kľúčových aspektov programu je zapojenie sociálnych partnerov, na Slovensku reprezentovaných najmä Konfederáciou odborových zväzov SR, Asociáciou zamestnávateľských zväzov a združení a Slovenskou obchodnou a priemyselnou komorou.

	Riadiaci výbor programu Európskej únie Leonardo da Vinci II vznikol začiatkom roka 2000. Svoju činnosť vykonáva na základe štatútu, schváleného 9. 10. 2000. Je vytvorený v súlade s kompetenciami Národnej kancelárie programu Leonardo da Vinci, ktorá sa riadi Rozhodnutím Asociačnej rady č. 2010/00 medzi EÚ/SR o prijatí dojednaní a podmienok účasti Slovenskej republiky na programe Spoločenstva v oblasti odbornej prípravy a vzdelávania. Jeho cieľom je:

- sledovať dodržiavanie všeobecných kritérií programu stanovených Európskou komisiou
- určovať národné priority pre jednotlivé akcie programu
- určovať regionálnu vyváženosť podporených projektov
- schvaľovať expertov na hodnotenie jednotlivých projektov, ktorí nemôžu hodnotiť projekty podané ich zamestnávateľskou organizáciou
- rozhodovať o výbere projektov na národnej úrovni s tým, že členovia výboru sa nezúčastňujú na výbere projektov podaných ich zamestnávateľskou organizáciou
- vyjadrovať sa k pracovnému plánu a rozpočtu Národnej kancelárie Leonardo da Vinci
- vyjadrovať sa k ostatnej činnosti národnej kancelárie.

	V rámci Výzvy na podanie projektov v roku 2000 bolo s národnou kanceláriou konzultovaných 150 návrhov projektov. Napriek neistému postaveniu slovenských inštitúcií v projektoch, spôsobenému neskorým podpisom dohody s Európskou úniou o vstupe do druhej fázy programu (zmluva bola podpísaná až 4 mesiace po uzávierke podávania prihlášok), bolo na Slovensku podaných 92 projektov a v ďalších cca 30 boli slovenské inštitúcie zapojené v zahraničí. (Viď nasledujúca tabuľka č. 2)

Tabuľka č. 2: Prehľad o podaných a schválených projektoch v roku 2000
	           (decentralizované projekty)

Typ projektov	Počet projektov	Pridelené granty v EUR pre SK 	
	podaných	schválených		
Pilotné projekty 	39	2	354 018	
Jazykové projekty	1	0		
Nadnárodné siete	1	0		
Mobilitné projekty	51	28	829 864 	
Centralizované projekty		16		
PROJEKTY SPOLU 	92	46	1 183 882*	

* Vzhľadom na to, že v súčasnosti prebieha kontrahovanie projektov za r. 2000, nie sú zahrnuté údaje za centralizovanú procedúru C a slovenských partnerov v zahraničných projektoch – tieto údaje zašle EK až po nakontrahovaní projektov. 

	Najväčšie disproporcie medzi počtom podaných a schválených projektov sa nachádzajú v oblasti pilotných projektov. Z celkového počtu podaných - 39 boli odsúhlasené Európskou komisiou iba 2. Dané rozhodnutie súvisí so zmenou politiky zo strany Európskej komisie, ktorá bude v budúcich rokoch podporovať veľké projekty zamerané na systémové zmeny a to vo všetkých členských ako aj asociovaných krajinách. Projekt musí mať najmenej 5 partnerov a osloviť svojou témou i členské krajiny, teda nebude uprednostnený žiadny projekt, ktorý bude svojim obsahom zameraný len na pomoc kandidátskym krajinám. 

	Finančné prostriedky potrebné na prevádzkové náklady národnej kancelárie a dofinancovanie projektov na národnej úrovni v roku 2000 sú uvedené v tabuľke č. 3. 

	V rámci Finančného memoranda PHARE 1999 neboli na dofinancovanie projektov v programe Leonardo da Vinci vyčlenené prisľúbené financie a sú problémy aj s čerpaním ušetrených prostriedkov za rok 1998. 

	Tabuľka č. 3 : Prevádzkové náklady národnej kancelárie
			a dofinancovanie projektov

Položka	Štátny rozpočet
(Sk)	PHARE
(EUR)	
Prevádzkové náklady NK	    2 300 000	0	
Dofinancovanie projektov	2 600 000	160 000*	

* úspora z dofinancovania z FM Phare 1998 za predpokladu, že tieto prostriedky budú uvoľnené.

	Slovenská republika uhradila národný finančný príspevok za rok  2000 do rozpočtu EK v auguste 2000. Finančné prostriedky na decentralizované mobility boli národným kanceláriám z EK zaslané až v koncom februára 2001, na pilotné projekty schválené v roku 2000 boli financie zaslané koncom marca 2001, čo znemožnilo realizáciu schválených projektov pred týmto termínom. 

	Tabuľka č. 4 :  Náklady na realizáciu programu Leonardo da Vinci II v roku 2000

Položka	Národný finančný príspevok
(EUR)	Štátny rozpočet
(EUR)	PHARE
(EUR)	
Vstupenka	2 044 000	613 200	1 430 800	
Administr. náklady	24 000	24 000	0	
SPOLU :  (vst. + adm.)	2 068 000	637 200	1 430 800	

Mobilitné projekty

	V rámci mobilitných projektov sa slovenskí študenti a učitelia stredných a vysokých škôl, resp. mladí pracovníci či manažéri ľudských zdrojov sa mali možnosť zúčastniť praktických stáží v 14 krajinách EÚ (v slovenských projektoch sú zapojené všetky EU krajiny okrem Luxemburska) a v 1 asociovanej krajine (Česká republika) v trvaní od 1 týždňa do 6 mesiacov. 

Granty na tieto projekty získalo 14 stredných odborných škôl a učilíšť z Prievidze, Košíc, Bratislavy, Piešťan, Šaľe, Trenčína, Púchova, Liptovského Mikuláša, Senca, Zvolena a Ivánky pri Dunaji, z vysokých škôl Slovenská technická Univerzita v Bratislave, Univerzita Komenského v Bratislave, Prešovská univerzita a organizácia vysokoškolských študentov AISEC. Úspešne sa zapojili aj iné vzdelávacie inštitúcie a podniky, ako napr. Euro-Projektservis EBG, s.r.o. Závadka nad Hronom; VUNAR Nové Zámky; Sorea, s.r.o. Bratislava; Inprest-Sabela s.r.o. Zvolen, či občianske združenie Mikroregión Horenhronie, ktoré získali spolu 50 individuálnych grantov pre mladých pracovníkov a manažérov ľudských zdrojov na výmenné pobyty v zahraničí. Najvýraznejšie zapojenie aj počet schválených projektov tradične dosahuje stredné Slovensko, najnižšie oblasť východného Slovenska.

	Celkovo bolo na rok 2000 naplánovaných 415 stáží a výmen, z nich 204 pre žiakov a študentov stredných škôl, 115 pre študentov vysokých škôl, 50 pre mladých pracovníkov a 50 pre pedagógov a manažérov ľudských zdrojov. Finančné prostriedky na všetky mobility dosahujú výšku 829.864 EUR a 2.600.000 Sk na dofinancovanie projektov zo štátneho rozpočtu. Vzhľadom na oneskorené platby z Európskej komisie sa väčšina týchto stáží bude realizovať v roku 2001.

	Z hľadiska zamerania na hospodárske rezorty a oblasti sa schválené projekty orientujú najmä na turistický ruch, hotelierstvo a gastronómiu, obchod a služby, ďalej na poľnohospodárstvo, stavebníctvo, elektrotechniku a spoje, strojárenstvo, zdravotníctvo a sociálnu prácu a opravy motorových vozidiel. 

	Z hľadiska cieľov projektov prevažná časť je zameraná na zvýšenie zamestnateľnosti absolventov škôl (61%), ďalej na spoluprácu vzdelávacích inštitúcií a podnikov (21%), sociálne začlenenie znevýhodnených skupín (7%) a adaptáciu na technologické zmeny (7%).

 	V rámci študijných pobytov CEDEFOP (Európske centrum pre rozvoj odborného vzdelávania) získali v r. 2000  štyria odborníci – pracovníci riadiacich orgánov a metodických pracovísk v oblasti odbornej prípravy granty v celkovej výške 140.000 Sk.

Pilotné projekty

	Pilotné projekty patria pod tzv. polocentralizované aktivity, rozdelené na dve etapy: predprojekty a  konečné verzie projektov. V prvej etape bolo podaných 41 projektov, z nich na základe rozhodnutia Riadiaceho výboru postúpilo do druhého kola 21 projektov.

	Témy podaných projektov boli zamerané na rozvoj ľudských zdrojov v priemysle, v regionálnom rozvoji, na nové technológie vo vzdelávaní, telesne postihnutých, prácu s mládežou, životné prostredie, profesijné poradenstvo, priemyslové inžinierstvo, stavebníctvo, bankovníctvo a financie		
	
	Z týchto projektov boli na základe výsledkov hodnotenia na národnej a európskej úrovni schválené dva pilotné projekty, zamerané na využitie satelitných multimédií v odbornom vzdelávaní a na vytvorenie školy majstrov v strojárenskom priemysle. 

Okrem toho bol schválený jeden spoločný slovensko-rumunský jazykový projekt zameraný na výuku anglického jazyka. Ďalších 22 inštitúcií sa zapojilo ako partneri v 15 schválených projektoch, podaných v zahraničí (Rakúsko-3, Belgicko-1, Francúzsko-1, Fínsko-1, Taliansko-1, Holandsko-1, Portugalsko-1, Poľsko-1, Rumunsko-1, Slovinsko-1, Veľká Británia-3). 

	Slovenské inštitúcie sú teda zapojené za rok 2000 v 18 pilotných a jazykových projektoch, pričom niektoré sú zapojené vo viacerých úspešných projektoch, napr. Transfer Slovensko, Technická univerzita Košice alebo KNO Slovensko. 

	V porovnaní s predchádzajúcimi rokmi sa aj na Slovensku prejavilo prudké zníženie počtu promotérskych aj partnerských pilotných projektov, spôsobené novou stratégiou Európskej komisie: schvaľovať predovšetkým veľké a drahé projekty s účasťou najmenej 5 krajín so zameraním na riešenie problémov v členských  a asociovaných krajinách, čím oproti predošlým rokom schválila len cca 1/4 projektov. Výrazne sa daná situácia odráža práve v počte pilotných projektov, kde Slovensko kleslo zo 14 (1999) na 2 projekty (2000). Tento počet však zhruba zodpovedá percentuálnemu podielu Slovenska v rozpočte Leonardo da Vinci. V nasledujúcich rokoch nebude možné rátať s nárastom tohto počtu o viac ako 1, maximálne 2 projekty.

	Výsledky zapojenia inštitúcií SR do programu preukázali ich schopnosť konkurovať a byť rovnoprávnymi voči inštitúciám v krajinách EÚ poskytujúcim odborné vzdelávanie a prípravu v medzinárodnej spolupráci. Slovenská republika počtom schválených projektov je na porovnateľnej úrovni s krajinami EÚ, ako napr. Fínsko, Dánsko, Nórsko.

Národné informačné centrum pre odborné vzdelávanie a profesijné poradenstvo

	Do medzinárodnej siete profesijného poradenstva sa úspešne zaradilo aj Národné informačné centrum pre odborné vzdelávanie a profesijné poradenstvo (NRCVG), ako súčasť štruktúry programu Leonardo da Vinci. Jeho cieľom je sprístupňovať informácie o možnostiach a podmienkach vzdelávania, sektoroch zamestnaní a profesiách, podmienkach mobilít a národných programoch pre vzdelávanie a odbornú prípravu zahraničným záujemcom o štúdium na Slovensku a profesijným poradcom v zahraničí. 

	Vzhľadom na nerozpracovanosť problematiky a nejestvujúci systém profesijného poradenstva v rezorte školstva centrum supluje aj niektoré výskumné a publikačné aktivity, aby sa vytvorili materiály aj pre poradcov na Slovensku. V roku 2000 boli z iniciatívy NRCVG pripravené a publikované:

	Zborník zo svetovej konferencie “Counselling Children and Youth at the Edge of the Third Millennium” (Poradenstvo pre deti a mládež na prahu tretieho tisícročia), ktorej NRCG bolo spoluorganizátorom; 

	Štúdia: Príprava profesijných poradcov – Slovenská republika, Rakúsko, Fínsko. 
kompendium projektov programu Leonardo da Vinci s tematikou profesijné poradenstvo realizovaných v rokoch 1995-1999 je určené na podporu národných promotérov pri príprave projektov.

	NRCVG organizuje tiež 1-2 krát ročne okrúhly stôl k problematike profesijného poradenstva na Slovensku. Pri tejto príležitosti pripravilo pracovný materiál pre expertnú skupinu: Identifikácia problémov v národnom systéme profesijného poradenstva. 

	NRCVG zároveň uskutočnil celoslovenský prieskum vzdelávacích inštitúcií, ktoré majú záujem o medzinárodnú spoluprácu a sú na ňu aj jazykovo a materiálne pripravené. Zoznam cca 300 prihlásených inštitúcií distribuuje národná agentúra pri rozličných kontaktných seminároch, výstavách a iných medzinárodných podujatiach.

Zhrnutie výsledkov programu Leonardo da Vinci II za rok 2000

	Rok 2000 bol prvým rokom účasti SR v druhej fáze programov Európskej únie Sokrates, Leonardo da Vinci a Mládež pre Európu III. Táto účasť znamená pre väčšinu zapojených vzdelávacích a mládežníckych inštitúcií SR rozvíjanie novej, priamej partnerskej spolupráce a výmenu skúseností v oblasti vzdelávania, odbornej prípravy a mládeže s krajinami EÚ, EZVO a ostatnými asociovanými krajinami. 

	Efektívnosť vynaložených finančných prostriedkov SR je zabezpečená pravidlami Európskej komisie, schválené sú len tie projekty, u ktorých je inovatívny prínos a finančná efektívnosť zaručená. V národnom meradle účasť SR na Programoch znamenala pre oblasť odbornej prípravy a mládeže najmä:

nadviazanie nových pracovných kontaktov stredných škôl a odborných učilíšť s partnerskými školami v krajinách EÚ;

•	rozvoj partnerskej spolupráce so zahraničnými školami s cieľom inovácie učebných osnov a materiálov;
•	prehlbovanie spolupráce medzi vzdelávacími inštitúciami a podnikateľskou sférou v rámci SR, ako aj s krajinami EÚ;
•	poskytovanie porovnateľnej odbornej kvalifikácie s krajinami EÚ prostredníctvom porovnávania obsahu odbornej prípravy s cieľom kvalitného uplatnenia našich absolventov v rámci jednotného trhu práce EÚ;
•	rozvoj jazykových znalostí žiakov, študentov a učiteľov;
•	prípravu nových metodík vyučovania s využitím nových informačných technológií;
•	výmenu skúseností a prípravu nových systémov vzdelávania dospelých;
•	zavádzanie otvoreného a dištančného vzdelávania využívaním zahraničných skúseností z krajín EÚ;
•	poznávanie a rozvoj európskej kultúrnej a spoločenskej dimenzie;
•	šírenie informácií o školstve a vzdelávacom systéme, kultúre SR v krajinách EÚ;
•	zapájanie zdravotnej postihnutej, ekonomicky, sociálne alebo kultúrne znevýhodnenej mládeže do medzinárodnej spolupráce a zvyšovanie možností uplatnenia na trhu práce.

Program Mládež

	Politika vzájomnej spolupráce Európskeho spoločenstva v oblasti práce s mládežou začala zhruba pred 10 rokmi a vyvolala rozvoj národných a miestnych iniciatív, ktoré zapájali všetkých mladých ľudí, znevýhodnenú mládež nevynímajúc. Vďaka tejto politike sa EÚ stala ústrednou platformou, ktorá rozšírila svoje pôsobenie od mobility skupín cez podporu mládežníckych iniciatív až k európskej dobrovoľníckej službe, ktorá predstavuje mobilitu jednotlivcov.

	Akcie programu MLÁDEŽ sú zamerané na oblasť neformálneho vzdelávania a ich cieľom je v špecifickom kontexte zapájať mladých ľudí do politického, kultúrneho a sociálneho diania a podnecovať ich občianske participácie v Európskom spoločenstve.

Program MLÁDEŽ je určený:

•	mladým ľuďom so záujmom o medzinárodné výmeny mládeže
•	mladým ľuďom, ktorí chcú rozbehnúť miestny projekt s európskym rozmerom
•	mladým ľuďom so záujmom o účasť na dobrovoľníckej službe
•	bývalým dobrovoľníkom, ktorí hľadajú prostriedky na využitie svojej skúsenosti z dobrovoľníckej služby
•	mládežníckym organizáciám, vedúcim a spolupracovníkom
•	miestnym zastupiteľstvám a organizáciám činným v treťom sektore
•	komukoľvek, kto je zapojený do mládežníckej činnosti a organizovania voľnočasových aktivít v rámci neformálneho vzdelávacieho procesu .

	Svojim zameraním podporuje mobilitu, iniciatívnosť, interkultúrne učenie a solidaritu medzi mladými ľuďmi v celej Európe a všade na svete. Ponúka všetkým mladým ľuďom predovšetkým mobilitu a príležitosť k aktívnej účasti v procese budovania Európy tretieho tisícročia. Jeho zámerom je vytvoriť európsky priestor pre spoluprácu a podporu konceptu celoživotného vzdelávania a rozvoja schopností a kvalifikácie, ktoré vedú k aktívnemu občianstvu. Cieľom programu MLÁDEŽ je dosiahnuť a udržať rovnováhu medzi osobnostným rozvojom jednotlivca a kolektívnou činnosťou vo všetkých spoločenských oblastiach. 

	Riadiaci výbor programu Európskej únie Mládež bol zriadený začiatkom roka 2000. Riadi sa ako ostatné programy štatútom, platným od  16. 8. 2000. Jeho pôsobnosť je v ňom definovaná nasledovne:

- sleduje dodržiavanie všeobecných kritérií programu stanovených Európskou komisiou
- určuje národné priority pre jednotlivé akcie programu
- určuje regionálnu vyváženosť podporených projektov
- schvaľuje členov výberovej komisie a pravidelne hodnotí jej prácu
- hodnotí aktivity národnej kancelárie pre program Mládež
- odporúča Európskej komisii na schválenie pracovný plán a rozpočet národnej kancelárie pre program Mládež.

	Slovenská republika mala k dispozícii na realizáciu komunitárneho programu Mládež v minulom roku 739 816 EUR, čo predstavovalo 31 726 993 slovenských korún. Členenie finančných prostriedkov podľa jednotlivých akcií uvádzame v  nasledujúcej tabuľke. 

	Tabuľka č. 5 : Finančné prostriedky určené pre SR v roku 2000
			(decentralizované projekty)

Akcia
	
EUR	
SKK	
Výmeny	423 680	18 169 517	
Dobrovoľnícka služba	115 426	4 950 044	
Mládežnícke iniciatívy	79 562	3 412 000	
Podporné opatrenia	121 148	5 195 432	
SPOLU:	739 816	31 726 993	

	Väčšina žiadostí o poskytnutie finančného príspevku je vybavovaná na národnej úrovni prostredníctvom Národnej kancelárie programu Mládež. Existujú aj špecifické projekty, ktoré sú posudzované priamo Európskou komisiou.

	Na národnej úrovni rozhoduje o podporení projektov Národná výberová komisia, ktorá pracuje podľa direktív Európskej komisie. Členmi výberovej komisie v Slovenskej republike sú zástupcovia Ministerstva školstva SR, Rady mládeže Slovenska, IUVENTY a regionálni konzultanti na rotačnom princípe.

	Pre projekty posudzované Európskou komisiou zasadá výberová komisia zložená zo zástupcov Európskej komisie, Národných kancelárií a mládežníckych organizácií.

	Projekty sa predkladajú k jednému z piatich termínov: 1. február, 1. apríl, 1. jún,        1. september a 1. november na príslušnú Národnú kanceláriu.

	Realizácia jednotlivých projektov vyžiadala  27 499 818 korún, čo predstavuje 86,7 % plánovaných finančných prostriedkov. Pri výbere projektov sa vyskytli najväčšie disproporcie medzi počtom podávaných a schválených projektov v rámci akcie Mládežnícke iniciatívy, kde podalo návrh na projekt 70 organizácií a podporilo sa len 21. Zahraničná výmena sa realizovala prostredníctvom 51 projektov a do dobrovoľníctva sa zapojilo 19 inštitúcií. 

	Tabuľka č. 6 : Prehľad projektov a čerpaných finančných prostriedkov

Akcia	Počet predložených projektov	Počet podporených projektov	Finančné prostriedky 
v EUR	Finančné prostriedky v SKK	
Výmeny	62	51	408 600	17 522 827	
Dobrovoľnícka služba	23	19	36 691	1 571 195	
Mládežnícke iniciatívy	70	21	79 562	3 412 000	
Podporné opatrenia	18	16	116 446	4 993 796	
SPOLU:	173	107	641 299	27 499 818	

Čerpanie finančných prostriedkov:  86,7 %

Nová štruktúra Programu MLÁDEŽ

	Vychádzajúc zo skúseností predošlých programov Mládež pre Európu a Európska dobrovoľnícka služba, Program MLÁDEŽ po prvýkrát predstavuje ich vzájomné spojenie. Program pokrýva potreby mladých ľudí a ľudí pracujúcich s mládežou, pričom neposkytuje len finančnú podporu konkrétnym projektom, ale tiež poskytuje informácie, školenia a príležitosti na vybudovanie nových partnerstiev v rámci Európy. V roku 2000 národná kancelária schválila 107 projektov, v rámci ktorých sa zapojilo 2 550 mladých ľudí zo Slovenska. Z toho bolo 1 247 chlapcov a 1 303 dievčat. 

	V programe Mládež sú najaktívnejší mladí ľudia vo veku 18 - 20 rokov. Zaujímavou skutočnosťou je, že po nich nasleduje mládež vo veku 15 - 17 rokov ( 670). Znížený záujem o dané činnosti je u mladých ľudí 21 - ročných a starších. (Viď nasledujúce tabuľky)

	Tabuľka č. 7: Štruktúra účastníkov projektov v roku 2000 podľa pohlavia

Počet projektov	
Muži	
Ženy	
Spolu

107	
1 247	
1 303	
2 550

	Tabuľka č. 8: Veková štruktúra účastníkov projektov v roku 2000

do 14
rokov	
15 - 17 rokov	
18 - 20
rokov	
21 - 23
rokov	
24 - 25
rokov	
26 - viac
rokov	
Spolu	

6	
670	
1 154	
221	
211	
288	
2550	

Akcia 1: Výmeny 

	Výmeny umožňujú mladým ľuďom vzájomne sa poznávať, konfrontovať názory na voľný čas mládeže, umenie, kultúru a kultúrne dedičstvo, európske občianstvo, či pomoc pri riešení problémov nezamestnaných (CVČ - Domček Krupina) a mentálne postihnutých (Domov sociálnych služieb pre deti a mládež Topoľníky) a formou interkultúrnej skúsenosti sa učiť o iných kultúrach a krajinách. Uskutočňujú sa medzi programovými krajinami i s niektorými ďalšími krajinami a môžu zahŕňať mládežnícke skupiny z dvoch alebo viacerých krajín. Projekty viac ako dvoch partnerských krajín sú vzhľadom na ich Európsku dimenziu a intenzívnejšie interkultúrne skúsenosti ich účastníkov prioritou. Projekty medzi dvoma krajinami sú určené najmä tým organizáciám, ktoré majú malú, resp. nemajú žiadnu skúsenosť v organizovaní medzinárodných aktivít.
	V rámci výmen bolo v roku 2000 vybraných 51 projektov a na ich realizáciu bude odčerpaných 17 522 827 korún. Mladí ľudia zo Slovenska mali možnosť kontaktovať sa s mladými ľuďmi z Dánska, Švédska, Francúzska, Poľska, Rumunska, Grécka, Nemecka, Fínska, Španielska, Česka, Belgicka, Portugalska, Talianska, Holandska, Írska, Anglicka, Maďarska. Boli podporené také inštitúcie ako Strom života Bratislava, Dom Európy Bratislava, Odbor mladých matičiarov Martin, Trend Bardejov, Vidiecka asociácia mládeže Stará Ľubovňa, Zväz mladých na Slovensku OKC ZH Žiar nad Hronom, Amavet Asociácia  pre mládež, vedu a techniku Pezinok, Mládež bez hraníc Košice, Klub oddielových vedúcich Prešov.

Akcia 2: Európska dobrovoľnícka služba

	V rámci tejto akcie strávia mladí ľudia až 12 mesiacov v zahraničí ako dobrovoľníci, ktorí pomáhajú pri sociálnych a environmentálnych projektoch, či projektoch týkajúcich sa umenia, kultúry, informačných technológií, športu, voľného času a pod. Dobrovoľnícka činnosť je postavená na troch základných princípoch:

- umožňuje mladým ľuďom neformálne interkultúrne učenie podporujúce ich ďalšiu spoločenskú integráciu, aktívne občianstvo, zvyšuje ich pracovný potenciál a možnosť prejaviť solidaritu s inými ľuďmi,
- podporuje rozvoj miestnych komunít
- prispieva k vzniku nových partnerstiev a výmene skúseností. 

	V Európskej dobrovoľníckej službe bolo schválených 19 projektov z celkového počtu 23. Ich realizácia bola vyčíslená na  1 571 195 korún. Slovenskí dobrovoľníci sa zamerali na prevenciu drog, na pomoc pri starostlivosti s mentálne postihnutými, na životné prostredie, na mladých ľudí, ktorí sa ocitli v zhoršenej životnej situácii, na sociálnu prácu so staršími ľuďmi odkázanými na starostlivosť a opateru. Hostiteľské projekty sprostredkujú pomoc v herni Centra voľného času DOMINO v Košiciach, v príprave aktivít v oblasti sociálnej práce, v práci s mládežou s ťažkým zdravotným postihnutím, v organizácii času mládeže v detských domovoch a pod. Pomerne nízky prejavený záujem o danú aktivitu spočíval v malej informovanosti zo strany jednotlivých organizácií a inštitúcií na Slovensku o možnostiach vyslania alebo prijatia dobrovoľníka. (V roku 2001 je už 16 organizácií, ktoré môžu prijať dobrovoľníka (ide o dodržanie istých podmienok a schválenie zo strany EK) a 30 inštitúcií prejavilo záujem o projekty za účelom vyslania dobrovoľníka.) 

Akcia 3: Mládežnícke iniciatívy

	Akcia podporuje projekty na miestnej úrovni a poskytuje priestor na kreatívne riešenie spoločných problémov mladých ľudí v Európe. Cieľom tejto akcie je jednak vyjadriť vlastnú tvorivosť a iniciatívu, ako aj možnosť využiť vlastné schopnosti a skúsenosti. 

	Celkovo bolo podaných až 70 projektov, pričom schválených bolo len 21, pretože ostatné projekty nedosahovali požadovanú úroveň. Finančné prostriedky na ich realizáciu boli vyčlenené vo výške 3 412 000 korún. Zoznam schválených i neschválených projektov je uvedený v prílohe.

	 Medzi najzaujímavejšie projekty patria: Čajovňa u don Bosca (Združenie saleziánskej mládeže DOMKA v Košiciach), Riziková mládež a pantomíma (Občianskej združenie Kultúra v Rajeckých Tepliciach) Ulica pod strechou - otvorený klub mládeže (Občianskej združenie Ulica Borcová), Mládežnícky klub s knižnicou (DOMKA Trnava), Na vozíčku tiež do Európy (Detský klub zdravotne postihnutých detí a mládeže Košice), Projekt mladých mesta Stará Turá - „Východiská“ (Klub mladých Milénium Stará Turá), Klub mladých ľudí v Teplom Vrchu (Klub mladých ľudí Teplý vrch). 
 
	Projekt Voľnočasové aktivity mladých Rómov (Združenie mladých Rómov na Slovensku v Banskej Bystrici) vypracovala neformálna skupina zameriavajúca sa na prepojenie umenia a sociálnej sféry. Okrem prípravy animovaného filmu skupina organizuje pravidelné stretnutia a navštevuje kultúrne podujatia. Projekt je určený pre mladých ľudí zo sociálnych ústavov, nemocníc, diagnostických centier, prípadne rómskych osád. 

	Projekt Opre Roma - Hor sa Rómovia (Považské osvetové stredisko Rómov Trenčín), predložila skupina 11 mladých ľudí z Považského osvetového združenia Rómov v Novom Meste nad Váhom. Aktivity pre deti a mládež, ktoré organizujú majú za cieľ zlepšiť spolunažívanie medzi rómskou a nerómskou komunitou a vzdelávanie aktivistov a dobrovoľníkov. V predloženom projekte sa predpokladá vznik informačno-poradenského centra, klubu nezamestnaných a klubové aktivity v oblasti športu, umenia, vzdelávania a osvety.

Akcia 4: Zlúčené akcie

	Akcia 4 predstavuje spojenie vzdelávacích (SOCRATES) a odborno-kvalifikačných  (LEONARDO DA VINCI) programov EÚ s programom MLÁDEŽ. K týmto trom programom poskytuje podporu pre iniciatívy doplnkového charakteru. Vytvára priestor pre spoluprácu medzi formálnym a neformálnym vzdelávaním. V rámci danej akcie bude možné podávať projekty až v roku 2001.

Akcia 5: Podporné opatrenia

	Cieľom jednotlivých činností je zvýšiť kvalitu a možnosti spolupráce medzi krajinami zapojenými do Programu.  

	Na aktivity podporných opatrení bolo vyčerpaných 4 993 796 korún, ktoré pokryli náklady na 16 projektov s orientáciou na organizáciu konferencie, poskytnutie konzultácií súvisiacich s prípravnou návštevou dobrovoľníka a na organizáciu seminára s národnostnou mládežou. Veľký význam majú predovšetkým kontaktné semináre, ktorých hlavným cieľom bolo nadviazanie kontaktov pri príprave a realizácii budúcich spoločných projektov.	

	Zhrnutie výsledkov programu Mládež za rok 2000 

	Rok 2000 mal byť podľa očakávaní Európskej Komisie rokom zavádzania nového komunitárneho programu MLÁDEŽ. Vzhľadom na skomplikovanie procedúry na európskej úrovni sa program v januári 2000 nezačal. Tento fakt ovplyvnil zavádzanie programu vo všetkých krajinách. Komplikácie sa vyskytli najmä pri napĺňaní predpokladaného počtu prihlášok, pretože potenciálni žiadatelia nechceli podstúpiť riziko a požiadať o podporu v čase, keď nebol schválený program. 

	Už v novembri 1999 bolo zrejmé, že nový program sa nepodarí implementovať v predpokladanom časovom rámci. Slovenská národná kancelária  a niekoľko ďalších navrhli 8. 11. 1999 Európskej Komisii, aby predĺžila zmluvu s národnou kanceláriou do konca marca. Dosiahol sa spoločný konsenzus a EK prispela na administratívne náklady NK do 31. marca 2000. Medzičasom došlo na Európskej Komisii k štrukturálnej zmene a vytvoreniu dvoch samostatných oddelení – YOUTH I. pre mládežnícke otázky a politiku a YOUTH II. pre program MLÁDEŽ. Riaditeľom YOUTH II. sa stal p. Pierre Mairesse. 

	Neoficiálna verzia Rozhodnutia Asociačnej rady o vstupe SR do programu bola k dispozícii 15. 3. 2000. Predpokladala zapojenie SR do všetkých Akcií programu  s rozpočtom 1 343 000 EUR. 

	Následne bol oficiálnym nariadením EK 1. máj 2000 vyhlásený za prvý predkladací termín pre nový program MLÁDEŽ. Vzhľadom na fakt, že v tom čase ešte nebol program schválený Európskym parlamentom, vzťahovali sa na toto kolo staré podmienky programu Mládež pre Európu (zmluvy so žiadateľmi, finančné pravidlá, výberové komisie a pod.). 

	Dňom 19. 9. 2000 vstúpilo do platnosti Rozhodnutie Asociačnej rady medzi EÚ a Slovenskou republikou, prijímajúce podmienky a dojednania účasti Slovenskej republiky na akčnom programe Spoločenstva „Mládež“ evidované pod číslom UE-SK 2013/00.
Od tohto termínu mohla národná kancelária podpisovať zmluvy so žiadateľmi a zverejniť výsledky predchádzajúcich výberových konaní počas roka 2000.

	Napriek pozitívam, ktoré rok 2000 priniesol, najmä v posilnení postavenia SR medzi národnými kanceláriami v asociovaných krajinách a vo vzťahu k EK, do 28. decembra 2000 národná kancelária neobdržala ani jednu z dvoch zmlúv (pre decentralizované projekty a pre chod národnej kancelárie) a teda ani žiadne financie. Zmluvy medzi Európskou komisiou a Národnou kanceláriou boli podpísané až začiatkom januára 2001. 

	Napriek uvedeným komplikáciám sa podarilo Národnej kancelárii programu Mládež vo všeobecnosti splniť stanovené ciele vyplývajúce z ročného plánu. 

ZÁVER

	Slovenská republika, zapojením sa do komunitárnych programov, urobila významný krok v procese postupnej integrácie do Európskej únie. Vzhľadom na jej snahu o preradenie do prvej skupiny uchádzačov o členstvo v EÚ je pokračovanie v druhej fáze programov v rokoch 2000 – 2006 nevyhnutné.

	Rok 2000 predstavuje sumarizáciu výsledkov integračného úsilia z predchádzajúcich rokov. Počas prvého obdobia sa kládol dôraz na vznik alebo aplikáciu nového know-how v oblasti vzdelávania, v ktorom sa zohľadňoval synergický efekt skúseností jednotlivých odborníkov z členských a asociovaných krajín. V druhej fáze badať významný posun v zdokonalení samotnej metodológie jednotlivých programov so zameraním na kvantifikáciu ich evaluácie ale aj posun v obsahu a forme riadenia jednotlivých programov. Začína v nich dominovať systémový prvok prejavujúci sa v uprednostňovaní veľkých projektov, riešiacich vzniknuté a novovznikajúce problémy v oblasti vzdelávania ale s dôrazom na hospodársku oblasť.
Započatá druhá fáza predstavuje  finalizáciu integrácie a jej výsledkom budú euroštandardy a eurokvalifikácie novej Európy.